АҞӘА, хәажәкыра 28– Sputnik, Амра Амҷԥҳа. Аԥсуа бызшәа аԥышәара изахымсыз алимитқәа рзы аԥышәарахь инашьҭхом, иҳәеит Аԥсны Аҳәынҭқарра аҭҵаарадырреи аҵарадырреи рминистр Адгәыр Какоба Sputnik аинтервиу аҭо.
"Аԥсуа бызшәазы аԥышәара шымҩаԥысуаз здыруаз зегьы аԥышәарахь иааиит. Урҭ рҟынтәи фҩык аԥышәара изахымсит. Аминистррахь инеиит урҭ рҭаацәа, аха ҳара иаҳҳәеит аԥсуа бызшәа ҳәынҭқарратә бызшәоуп, аушьҭымҭатә ԥышәарақәагьы даара аҽырзыҟаҵара аҭахны иҟоуп ҳәа", — иҳәеит Какоба.
Иара иажәақәа рыла ашколқәа роушьҭымҭацәа рзы аԥышәара ҩ-ҟазшьак аман еиҿкаан: аԥсуа школқәа роушьҭымҭацәеи, иаԥсыуам ашколқәа роушьҭымҭацәеи.
"Урыстәылатәи аҵараиурҭақәа ирҭало еиҳарак рҽыззыҟарҵо уа ирҭаххо амаҭәарқәа роуп. Ҷыдала аԥсуа бызшәа аӡәгьы иҽазыҟаиҵаӡом. Ҳара иаҳхықәку – абитуриентцәа зегьы рзы еизеиԥшны аԥсуа бызшәа аԥышәара хаданы аҟаҵароуп. Шықәсқәак раԥхьа аԥышәарақәа хԥа ирхысуаны урҭ рыбжьара аԥсуа бызшәазы аԥышәара ыҟазар, азеиԥш баллқәа реихшьалараан аԥсуа бызшәазы ироуз абаллгьы иазхьаԥшуан. Уажәы усеиԥш иҟам, избанзар Россотрудничество ауп аԥышәарақәа мҩаԥызго. Дара урыстәылатәи аҵараиурҭа аҭалараан аԥсуа бызшәа хымԥадатәины ирыԥхьаӡом", — иҳәеит аминистр.
Какоба иҳәеит аминистрраҿы ишрыдыркылаз аӡбра: алимитқәа рзы аԥышәарахь инеиаанӡа абитуриентцәа аԥсуа бызшәазы аԥышәара иахысларц.
"Аԥышәарақәа иҳарҭо аҩаӡара бзиоуп узазҳәом. Еиӷьындаз уҳәартә иҟоуп. Аԥсуа бызшәа ззымҭиз рсиа Россотрудничество иазынаҳашьҭуеит, адырра раҳҭоит аԥсуа бызшәа ззымҭиуа уаатәи аԥышәарақәа рылахәра азин ҟамларцаз. Дарбанызаалак аҵараиурҭа иҭало ашкол аушьҭымҭа аҳәынҭқарратә бызшәа идыруазар ахәҭоуп. Аҳәынҭқарратә бызшәа ззымдыруа алимит иҭаны аҵара ишьҭрагьы ҳақәшаҳаҭым", — иҳәеит Адгәыр Какоба.
Какоба иазгәеиҭеит 2018 шықәса рзы ареспубликахь ишаашьҭу 53 лимит.